এ খবরে মহানবী সা. কোমর থেকে তলোয়ার খুলে একপাশে রাখলেন। তারপর গোসল করলেন। সাহাবীদের নিয়ে মসজিদে নববীতে গিয়ে দু’রাকাত নফল নামাজ পড়লেন। মুজাহিদরা আবার যার যার বাড়ি ও কর্মক্ষেত্রে ফিরে গেলেন। মদিনার ঘরে ঘরে বয়ে গেল আনন্দের বন্যা। রাস্তায় নেমে এলো শিশু ও যুবকরা। নারায়ে তাকবির ধ্বনিতে মুখরিত হয়ে উঠলো মদিনার অলিগলি। তাদের এ আনন্দের সাথে শরিক হলো মদিনায় বসবাসরত বনু কোরায়জার লোকজন। মুসলমানদের জয়কে তারা নিজেদের বিজয় মনে করছিল। বনু কোরায়জার এসব লোক মুহাম্মদের আনুগত্য মেনে নেয়ার প্রমাণস্বরূপ বার্ষিক সামান্য জিজিয়া দিত। বিনিময়ে তারা পেত নাগরিক সব সুযোগ সুবিধা ও নিরাপত্তা। মুসলমানদের সাথে তাদের সম্পর্ক ছিল বন্ধুত্বের। কোরাইশদের হাত থেকে মদিনা রক্ষা পাওয়ায় তারাও ধ্বংসের হাত থেকে রক্ষা পেয়েছিল। এ জন্য তারা ছিল খুশি। তাই তারা রাস্তায় নেমে স্বতঃস্ফূর্তভাবে আনন্দ উল্লাসে শরিক হয়েছিল। (চলবে)